भारत में युवाओं के लिए क्या चुनौतियाँ हैं?
अनेक रिपोर्ट्स के अनुसार भारत में युवाओं में बेरोजगारी की दर निरंतर बढ़ रही है। इंटरनेशनल लेबर आर्गेनाइजेशन के अनुसार 2019 में यह दर 23.34 प्रतिशत थी। एसिया -पैसिफिक क्षेत्र में भारत युवाओं में बेरोजगारी के मामले में मध्य स्थिति में है। अर्थात न तो इसकी स्थिति बहुत अच्छी है और न ही बहुत ख़राब। परन्तु अगर हम भारत को वैश्विक नज़रिए से एक बड़े पर्दे पर उभरती हुई अर्थव्यवस्था के रूप में देखें तो ये आंकड़े काफी परेशान करने वाले साबित हो सकते हैं। एक सर्वे के अनुसार भारत का 33% स्किल्ड युवा आज बेरोजगार है। युवाओं को उभरने में रोजगार एक महत्वपूर्ण भूमिका निभाता है पर ये चुनौती इतनी ही नहीं है। भारत के जो युवा कहीं अच्छी शिक्षा भी प्राप्त कर लेते हैं तो वह अपना रास्ता विदेश की ओर ले जाते हैं। ऐसे में हमारे पास स्किल्ड लोगों की तथा बौद्धिक लोगों की भी कमी हो जाती है। आज विश्व की बड़ी कम्पनियों जैसे गूगल, माइक्रोसॉफ्ट आदि में हम भारतीयों का नाम सुनते हैं पर भारत में यह सब क्षेत्र काफी पिछड़े हुए हैं। सुंदर पिचाई की शिक्षा यहीं भारत में हुई पर वो जाकर गूगल में नौकरी कर रहे हैं। भारत सरकार द्वारा शिक्षा पर दी जा रही सब्सिडी का यह बड़ा नुकसान था। यह तो मात्र एक उदाहरण था पर वास्तव में युवाओं के पलायन का आँकड़ा बहुत बड़ा है।